**Bombeangrepet i Bangkok 2015** fant sted 17. august 2015 ved Erawan-helligdommen i Pathum Wan-distriktet i Bangkok i Thailand. Minst 23 mennesker ble drept, og minst 123 ble skadet. Politiet leter etter en mistenkt som forlot en ryggsekk på åstedet kort tid før eksplosjonen.

Bakgrunn
--------

I begynnelsen av februar 2015 ble to mennesker skadet da to bomber eksploderte ved kjøpesenteret Siam Paragon. I april samme år ble sju mennesker skadet da en bilbombe eksploderte i Ko Samui.

Angrepene
---------

17. august 2015, klokken 11:55 (UTC), eksploderte en bombe ved Erawan-helligdommen, nær det travle Ratchaprasong-krysset i sentrum av Bangkok. Det thailandske politiet uttalte at 3 kg TNT hadde blitt plassert i et rør under en benk, og at en elektronisk anordning man mistenker å være forbundet med angrepet hadde blitt funnet 30 meter fra åstedet.

Ingen har så langt (per 18. august 2015) tatt på seg ansvaret for angrepene. Man tror at angrepene var rettet mot Thailands turisme og økonomi.

### Det andre angrepet

I et annet angrep i Bangkok ble det 18. august kastet et eksplosiv fra en båt rett etter kl 13:00 (UTC+07.00). Ingen ble imidlertid skadet. Eksplosivet, muligens en granat, så ut til å ha blitt kastet i retning den travle Sathon-bryggen, men landet i vannet hvor det eksploderte uten å gjøre noen skade. «Hvis det ikke hadde falt i vannet, ville det garantert ført til skader,» uttalte distriktets politisjef.

Ofre
----

|
|  |
Ofre etter nasjonalitet| Nasjon | Døde |
| --- | --- |
| Thailands flagg Thailand | 10 |
| Malaysias flagg Malaysia | 5 |
| Kinas flagg Kina | 4 |
| Hongkongs flagg Hongkong | 2 |
| Indonesias flagg Indonesia | 1 |
| Filippinenes flagg Filippinene | 1 |
| Singapores flagg Singapore | 1 |
| Storbritannias flagg Storbritannia | 1 |
| **Totalt** | **25** |

Flesteparten av ofrene for explosjonen var turister som besøkte Erawan-helligdommen. Det thailandske politiet rapporterte at 21 mennesker var drept, av dem 10 fra Thailand, tre fra Kina, to fra Hongkong, fire fra Malaysia, én fra Filippinene og én fra Singapore. Kort tid etter ble det klart at to til hadde blitt drept; én fra Indonesia og én fra Hongkong. Et av ofrene fra Hongkong var en kvinne av britisk nasjonalitet. Tolv av ofrene døde på stedet. Det thailandske politiet rapporterte også at 123 mennesker hadde blitt skadet, av dem tre turister fra Taiwan og tre turister fra Hongkong.

Mistenkte
---------

Etterforskere har uttalt at de er sikre på at en mann som ble fanget opp av et overvåkningskamera står bak det første angrepet. Overvåkningsbildene viste en mann i shorts og gul T-skjorte som tok av seg en ryggsekk mens han satt på en benk. Mannen forlot så stedet uten ryggsekken. En av politiets teorier er at mannen er en del av den kinesiske uighur-minoriteten. Politiet har også opplyst om at de ser etter andre mistenkte, da et slikt angrep som regel ikke gjennomføres av bare én person.

Reaksjoner
----------

Thailands statsminister Prayut Chan-o-cha kalte angrepet «det verste angrepet mot Thailand noensinne,» og uttalte videre at «det har tidligere vært mindre bomber og litt bråk, men denne gangen har de angrepet uskyldige. De ønsker å ødelegge vår økonomi og turisme.»

23 land gikk ut og advarte mot å reise til Thailand i etterkant av angrepene.

Referanser
----------

1. 1 2 3 4 5 6  «Bangkok bomb: CCTV video shows man leave backpack». BBC. 19. august 2015. Besøkt 19. august 2015.
2. ↑  «Bangkok Bomb: 18 Dead As Blast Rocks Thailand». Sky News. 17. august 2015. Besøkt 19. august 2015.
3. 1 2 3 4 5 6 7 8 9 10 11  «Bomb Blast In Central Bangkok Kills At Least 12». Sky News. 17. august 2015. Besøkt 17. august 2015.
4. ↑  «To bomber gikk av ved kjøpesenter i Bangkok». Dagbladet. 1. februar 2015. Besøkt 19. august 2015.
5. ↑  «Eksplosjon i kjøpesenter i Koh Samui». Nordlys. 11. april 2015. Besøkt 19. august 2015.
6. ↑  "Bangkok bomb: Explosion close to Erawan shrine kills at least 27 people including four foreigners – latest updates".
7. ↑  «Bangkok blast: Fifth Malaysian victim confirmed». *The Star*. 19. august 2015. Besøkt 19. august 2015.
8. ↑  «泰国曼谷爆炸事件已致6名中国人遇难 1人失联». *ifeng* **(kinesisk)**. 18. august 2015. Besøkt 18. august 2015.
9. ↑  «Bangkok blast toll rises to 21, Hong Kong tourists among dead». *Business Insider*. 18. august 2015. Besøkt 18. august 2015.
10. ↑  «One Indonesian died, another injured in Bangkok blast: Ministry». *The Jakarta Post*. 18. august 2015. Besøkt 18. august 2015.
11. 1 2  «1 Filipino confirmed dead in Bangkok blast». *INQUIRER*. 17. august 2015. Besøkt 17. august 2015.
12. 1 2  «Bangkok blast: Singaporean woman among those killed». *The Straits Times*. 18. august 2015. Besøkt 18. august 2015.
13. 1 2  «Briton confirmed dead in Bangkok bomb attack - foreign office». BNO News. 18. august 2015. Besøkt 18. august 2015.
14. ↑  «Bombemann i Bangkok observert på videoopptak». ABC Nyheter. 18. august 2015. Besøkt 18. august 2015.
15. ↑  «Her er tegningen av den etterlyste bombemannen». VG. 19. august 2015. Besøkt 19. august 2015.
16. ↑  «Helligdom gjenåpnet i Bangkok». ABC Nyheter. 19. august 2015. Besøkt 19. august 2015.

|  |  |
| --- | --- |
| Oppslagsverk/autoritetsdata | BBC Things
 |